เพียง 8 ชั่วโมง ลูกค้าธนาคารอาคารสงเคราะห์ แจ้งความประสงค์เข้ามาตรการพักหนี้-ยกดอกเบี้ย 4 เดือน ประมาณ 4 หมื่นล้านบาท
เพียง 8 ชั่วโมง ลูกค้าธนาคารอาคารสงเคราะห์ แจ้งความประสงค์เข้ามาตรการพักหนี้-ยกดอกเบี้ย 4 เดือน ประมาณ 4 หมื่นล้านบาท  นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธนาคารได้ออกมาตรการต่างๆ อย่างต่อเนื่อง เพื่อช่วยเหลือลูกค้าในสถานการณ์การแพร่ระบาดของโรคโควิด-19 รวมทั้งเพื่อเป็นของขวัญในโอกาสวันขึ้นปีใหม่ไทย ด้วยมาตรการที่ 5 พักชำระเงินต้นและดอกเบี้ยเป็นระยะเวลา 4 เดือน ซึ่งธนาคารจะยกดอกเบี้ยที่พักชำระให้ลูกค้าเมื่อสิ้นสุดระยะเวลากู้ตามสัญญา โดยเปิดให้ลูกค้าเริ่มแจ้งความประสงค์เข้ามาตรการได้ตั้งแต่วานนี้ 13 เมษายน 2563 เป็นวันแรก ตั้งแต่เวลา 9.00น. เพียงแค่ 8 ชั่วโมง พบว่ามีลูกค้าแจ้งความประสงค์เข้ามาตรการที่ 5 ผ่าน Mobile Application : GHB ALL แล้วจำนวนประมาณ 4 หมื่นบัญชี วงเงินกู้ 4 หมื่นล้านบาท และเมื่อรวมทั้ง 6 มาตรการแบ่งเบาภาระ ลดค่าใช้จ่ายในการผ่อนชำระเงินกู้ตามโครงการ ธอส. ช่วยคนไทย ร่วมสร้างชาติ พบว่ามีลูกค้าเข้ามาตรการแล้วจำนวนกว่า 2.2 แสนบัญชี รวมวงเงินกู้กว่า 2.3 แสนล้านบาทสำหรับลูกค้าที่ได้รับอนุมัติให้เข้ามาตรการที่ 5 เรียบร้อยแล้ว จะสามารถพักชำระเงินต้นและดอกเบี้ยเป็นเวลา 4 เดือนได้นับตั้งแต่เดือนเมษายน 2563 เป็นต้นไปทันที และหลังจากที่ครบ 4 เดือนแล้ว สามารถกลับมาชำระเงินงวดตามเงื่อนไขอัตราดอกเบี้ยเดิมก่อนเข้ามาตรการได้ โดยไม่มีภาระดอกเบี้ยเพิ่มเติม และธนาคารจะยกดอกเบี้ยที่พักชำระทั้ง 4 เดือนให้ลูกค้า เมื่อสิ้นสุดระยะเวลากู้ตามสัญญา ทั้งนี้ลูกค้าจะต้องมีวงเงินกู้ทุกบัญชีรวมกันไม่เกิน 3 ล้านบาท และมีรายได้ต่อเดือนไม่เกิน 35,000 บาท ครอบคลุมลูกค้าในกลุ่มผู้มีรายได้น้อยและปานกลางที่เข้าข่ายใช้มาตรการถึง 1.1 ล้านบัญชี ทั้งสถานะบัญชีปกติ และสถานะบัญชีดอกเบี้ยผิดนัดหรือสถานะกฎหมาย โดยแจ้งความประสงค์เข้ามาตรการผ่าน Mobile Application : GHB ALL ได้ตั้งแต่บัดนี้จนถึงวันที่ 30 เมษายน 2563